39. schôdza NR SR - 14.deň - B. popoludní
Dátum: 2025-09-30
Poslanec: Ledecký, Vladimír (SaS)
Druh vystúpenia: Vystúpenie v rozprave

Vážený pán predsedajúci, vážené kolegyne, vážení kolegovia určite nevyužijem celý čas, budem len krátko, len musím pripomenúť pár vecí. Prvá vec, ktorá v tom zákone vadí a ktorá predpokladám, že aj to bol hlavný dôvod prečo sa k nám vracia, je prílepok pána poslanca Ferenčáka, ktorý tam dal a ja si myslím, že nie je normálne spory ktoré sa niekoľko rokov ťahajú na súde riešiť naraz, narýchlo nejakými na novo vymyslenými pravidlami. To je úplne na hulváta. A ja si myslím, že keď už tie spory, alebo ten spor lebo de facto sa jedná o jeden spor, ktorý sa týka jeho mesta. Už to je podozrivé, že na to sa pripravuje nejaká novela zákona. Tak riešiť nejakými pokútnymi spôsobmi, keď to riešia súdy, už nech to doriešia súdy. Čo sa týka samotného zákona, chcem povedať len štyri argumenty, prečo by sme sa mali zamyslieť a prečo by sme mali naozaj mali možno z toho zákona vycúvať alebo dať tomu patričnú dôstojnosť, patričnú váhu a ten zákon posilniť. Tieto dve možnosti ja vidím tak, že prvý argument je rozpočet. Postupne každý rok sa na najmenej rozvinuté okresy znižuje rozpočet. Predpokladaný rozpočet na budúci rok je 6 mil. euro, keď si zoberieme, že máme 20 okresov, tak priemerne na jeden okres to vychádza 300 000. Keď si zoberieme, že najväčšie okresy ide viacej na menšie menej, tak na tie najmenšie okresy pôjde cca 150 000. Povedzte mi, aký rozvoj sa dá robiť v danom okrese, keď na okres ročne dostanete 150 000 euro? Čo vy dokážete urobiť za 150 000 euro? A bežne si minister nejakého ministerstva kúpi auto v takejto hodnote. Čiže to mi hovorí aká dôležitosť je prikladaná osobným automobilom na ministerstvách a aká dôležitosť je prikladaná celému najmenej rozvinutému okresu. Druhá vec, ktorá je naozaj na zamyslenie je zamestnávanie ľudí na týchto projektoch. Pokiaľ sa jedná o tak malé peniaze a my na každom jednom okrese zamestnávame minimálne jedného človeka, ktorý sa venuje najmenej rozvinutému okresu, a na ministerstve je jedna sekcia, ktorá sa venuje najmenej rozvinutým okresom a len najmenej rozvinutým okresom. Tak je na zamyslenie, ako efektívne my narábame s tými ľuďmi. Lebo keď si zoberiete rozpočet, tak možno tretina, možno až polovica toho rozpočtu, ktorý ide na najmenej rozvinuté okresy. Tak taká suma ide aj na platy tých zamestnancov, ktoré sa o to starajú. Tak je to na zamyslenie. Určite to nie je efektívne, to každý súdny človek vie, že to nie je efektívne. A je to na zamyslenie, čo, kam smerujeme, čo tým projektom chceme dosiahnuť pri takýchto cifrách rozpočtu a pri takej zamestnanosti ľudí, ktorí o tom rozhodujú. Ďalej tretí argument je zmena rozhodnutí. Ja som nedávno, aj písal som o tom v okrese Gelnica, Rada pre rozvoj okresu rozhodovala, lebo v tých najmenej rozvinutých okresov je to tak, že tá Rada okresu, tí ľudia na mieste rozhodujú o tom, čo ten okres potrebuje. Tak rada okresu rozhodovala a zástupca ministerstva, ktorý tam má jeden hlas sa takisto zapája do toho rozhodovania. No, a samozrejme ho prehlasovali a tie peniaze alebo tie projekty dali iným obciam, ako chcel ten zástupca toho ministerstva alebo ako hlasoval ten zástupca ministerstva, a čo sa stalo? No, stalo sa to, že ministerstvo oficiálne napísalo list a povedalo, že rušia tieto projekty, lebo to sú menšie obce a ten rozvoj nie je až tak zabezpečený. Tak ja sa pýtam, máme jediný projekt najmenej rozvinutý okres, kde naozaj rozhodujú ľudia zdola, kde majú byť vybratí ľudia, je tam nejaký parameter, čiže mali by byť zastúpenie všetkých relevantných orgánov, organizácií, ktoré sú v danom okrese. A oni rozhodnú a ministerstvo napíše list, že tak to nebude a rušíme vám to. Tak to je zase otázka na kieho frasa my ideme podporovať najmenej rozvinuté okresy. Venujeme im toľko energie. Zamestnávame toľko ľudí, keď v konečnom dôsledku to najdôležitejšie, čo tam je, že povieme, že áno budeme podporovať, čo tí ľudia zdola povedia. Lebo tí to najlepšie vedia, čo potrebujú. Tak nie, my to zrušíme lebo ministerstvo má inú predstavu. Tak nech rozhoduje ministerstvo. Ušetríte ľudí a tých pár korún, čo do toho dávate. Tak akože aj tak to nič na veci nezmení. Je to úplne zbytočné. Dehonestujete tým pádom celý tento projekt. A štvrtý môj argument sú výjazdové zasadnutia. Výjazdové zasadnutia vlády, na výjazdových zasadnutiach vlády rozdelíte 20 mil. euro na jednotlivé obce, na jednotlivé okresy. Funguje to tak, že niekto obvolá tie jednotlivé obce alebo mestá, čo potrebujú a potom prídete na to výjazdové zasadnutie. A podľa politického trička, každé výjazdové zasadnutie vyhodnocujem, takže máte to zverejnené. Vždy je to podľa politického trička. Rozdelíte tie peniaze na nákup hrncov do nejakého kultúrneho domu alebo na výmenu okien alebo veď sú to malé peniaze od 2000 do... ja neviem do koľko. Takže naozaj len na takéto drobnosti. A ja sa pýtam, to naozaj vláda má rozhodovať o tom, že či sa kúpia nové hrnce v nejakej obci do nejakého kultúrneho domu? Však je to smiešne, keď vláda rozhoduje, vláda sa tým zaoberá a vláda rozdeľuje po pár tisíc euro bez akéhokoľvek kľúča, bez akéhokoľvek výzvy. Tak keď to robíte tak to rozdeľujte prifárajte k tomu tých 6 mil. a robte to v tokom istom režime. A poviem, že aspoň ušetríte tých 40 ľudí či koľko tam na tom projekte sa platia, a nie sú nejakým spôsobom využití. Ďalej na tých výjazdových zasadnutiach vlády v tých najmenej rozvinutých okresoch prijímate uznesenia, čo všetko budete podporovať, ako budete to rozvíjať. Tak taký praktický čerstvý príklad je, keď ste boli na poslednom výjazdovom zasadnutí v Levoči. Tak tam ste mali uznesenie o tom, ako sa bude väzenie rozvíjať a ako to chcete v tom najmenej rozvinutom okrese vytvárať pracovné miesta. A včera prišlo oficiálna informácia, že väzenie v Levoči sa ide rušiť. Ide sa rušiť od 1.1. To znamená máme tri mesiace. Tí zamestnanci hovoria, že dozvedeli sa to neskoro, čo je logické, nevedia čo bude ďalej to, že sa ide rušiť alebo to Bé sa nepovedalo, že či všetci ľudia si majú hľadať novú robotu. Ako je to so zmluvnými vzťahmi, ktoré to väzenie má dlhšie ako do konca roka. Je tam dvadsať bytov, a tí ľudia čo bývajú v tých bytoch majú podmienku, že tie byty budú mať len pokiaľ budú zamestnancami toho zariadenia v Levoči. Tí ľudia s tými rodinami sa tiež pýtajú a teraz, čo sa mám odsťahovať? Či mám zobrať niekde inde robotu? Dostanem nový byť? Proste vy si z tých ľudí robíte srandu. Pre vás tí ľudia sú vzduch, pre vás tí ľudia sú nepodstatní a tie veci ktoré deklarujete a najmenej rozvinutých okresov bola vaša vlajková loď. Naozaj všetko, čo sa povedalo a teraz hovorím konkrétne o Levoči, všetko je znulované, všetko neplatí. Nepočul som ani jeden argument, že sa ide rušiť Levoča a že je to najmenej rozvinutý okres, čo by tam trebalo vytvárať pracovné miesta, udržiavať miesta, proste nič. Je to neefektívne a dovidenia. A tento argument, že je to najmenej rozvinutý okres ani len nespomenul. Takže ja sa v konečnom dôsledku pýtam prečo strácame čas, prečo zamestnávame ľudí, ktorí nie sú vyťažení, prečo.... ===== ... najmenej rozvinutý okres nikto ani len nespomenul. Takže ja sa, ja sa v konečnom dôsledku pýtam, prečo strácame čas, prečo zamestnávame ľudí, ktorí nie sú vyťažení, prečo dávame tak málo peňazí do rozvoja, do najmenej rozvinutých okresov a nedostávam na tieto otázky odpovede a osobne si myslím, že hlboko sa treba nad celým týmto zákonom zamyslieť, bo v takých parametroch, ako ho plánujete robiť vy, je totálne neefektívny a nič neprináša. Ďakujem.